Din il-ġimgħa se nagħtu ħarsa lejn tliet aħbarijiet importanti għall-Formula 1 illi qegħdin joħolqu inċertezza kbira rigward il-futur ta' dan l-isport. Filwaqt li wieħed minnhom joffri inċertezza pożittiva li tagħmel il-futur interessanti għad-dilettanti tal-F1, it-tnejn l-oħra huma wġigħ ta' ras għal min hu involut direttament. Sidien ġodda Bla dubju, l-akbar aħbar ta' din il-ġimgħa hija l-ftehim bejn CVC u Liberty Media biex dawn tal-aħħar jieħdu sehem ta' kontroll tal-Formula 1. Din l-akkwiżizzjoni għandha valur total ta' madwar €7 biljun u mistennija ssir f'diversi fażijiet. Liberty Media s'issa investiet biss madwar €700 miljun bl-akkwist tal-bqija tal-ishma ppjanat li jsir sa kmieni s-sena d-dieħla. Kif jindika l-isem ta' din il-kumpanija Amerikana, l-ispeċjalità tagħha hija l-midja. Dan il-fatt huwa importanti għall-Formula 1 għax huwa aspett li ma kienx sfruttat tajjeb mis-CVC –speċjalment fejn tidħol il-midja diġitali, settur li fih l-isport ftit li xejn għandu preżenza. Bosta jħossu li dan kien wieħed mill-fallimenti l-kbar ta' CVC. Fil-fatt, taħt l-amministrazzjoni tagħhom, minkejja li rajna tkabbir fl-isport f'termini ta' ġenerazzjoni ta' flus, rajna wkoll deklin sostanzjali fl-ammont ta' spettaturi li jaraw it-tlielaq mid-dar. Iċ-Chairman il-ġdid tal-Formula 1, Chase Carey, huwa mistenni li jindirizza dan in-nuqqas hekk kif huwa familjari sewwa ma' aspetti differenti tal-midja moderna, grazzi għall-involviment amministrattiv tiegħu f'kumpaniji bħal 21st Century Fox u Sky plc. Sadanittant, Bernie Ecclestone mistenni jżomm ir-rwol tiegħu bħala CEO għal tliet snin oħra hekk kif is-sidien il-ġodda jixtiequ jużaw l-esperjenza tiegħu biex iżommu ftit tal-kontinwità f'dan il-perjodu ta' bidla. L-effett ta' din it-tranżizzjoni fuq it-timijiet għadu mhux ċar. Liberty Media diġà esprimew l-intenzjoni tagħhom li jħallu lit-timijiet jixtru sehem fl-isport. Żvilupp ta' din ix-xorta jaf jindika li t-timijiet se jkollhom vuċi aktar b'saħħitha fil-proċess tat-teħid tad-deċiżjonijiet. Id-daqs ta' dan is-sehem għadu ma kienx speċifikat. Però, Liberty Media sostnew li n-negozjati mat-timijiet m'għandhomx jieħdu fit-tul. Sfida legali Minn kapitlu ta' negozjati qrib il-konklużjoni nduru għal wieħed li reġa' nfetaħ beraħ hekk kif il-futur tal-Gran Premju ta' Monza reġa' sar inċert wara sfida legali li għamlu l-amministraturi taċ-ċirkwit ta' Imola. It-tellieqa f'Monza bħalissa qiegħda fl-aħħar sena tal-kuntratt tagħha u kien biss il-ġimgħa li għaddiet li l-amministraturi rnexxielhom jiksbu estensjoni ta' tliet snin mingħand Bernie Ecclestone. Dan il-ftehim sar realtà grazzi għad-deċiżjoni tal-Gvern Taljan li jaħfer it-taxxi dovuti mill-amministraturi biex dawn imorru għall-ħlas tal-miżati tal-Formula One Management, flimkien ma' investiment infrastrutturali fiċ-ċirkwit. Madankollu, l-amministraturi taċ-ċirkwit ta' Imola, li kienu interessati li jospitaw il-Gran Premju tal-Italja minflok Monza, issa ressqu l-każ il-qorti. Dan hekk kif huma qegħdin isostnu li l-amministraturi ta' Monza ngħataw trattament preferenzjali min-naħa tal-Gvern Taljan. Il-każ huwa mistenni li jidher quddiem il-qrati Taljani fis-26 ta' Ottubru. Sadanittant, il-futur ta' din it-tellieqa se jibqa' inċert. Jitolbu kjarifika Fl-aħħar ta' min isemmi li l-Pirelli għadhom ma kinux infurmati dwar x'forma se tieħu l-iskeda tat-testijiet ta' qabel l-istaġun li ġej. Li dan il-punt ikun iċċarat huwa ta' importanza partikolari fl-2017 hekk kif din se tkun is-sena tad-debutt ta' settijiet ġodda ta' roti li se jikkumplimentaw vetturi sostanzjalment differenti. Fix-xhur li għaddew il-kumpanija Taljana kellha l-okkażjoni tipprova dawn ir-roti l-ġodda f'diversi ċirkwiti Ewropej. Dawn it-testijiet Ewropej mistennijin li jkomplu anke fl-2017 hekk kif hija tradizzjoni li jkun hemm xi provi fuq dan il-kontinent minħabba li jagħmilha aktar faċli għat-timijiet f'termini loġistiċi biex iġibu biċċiet ġodda mill-fabbriki tagħhom f'każ ta' bżonn. Madankollu, il-Pirelli jixtiequ li jkollhom l-opportunità li jagħmlu xi provi fuq traċċat tal-Lvant Nofsani bħall-Bahrain għax dan joffri kundizzjonijiet partikolari li ma jinsabux fl-Ewropa. Jekk din it-talba ma tintlaqax, il-Pirelli se jkollhom jiddependu fuq it-testijiet li se jsiru f'Abu Dhabi f'Ottubru u Novembru biex jiġbru kemm jista' jkun informazzjoni.